Μέσω του Fir Λευκωσίας και ανενόχλητα πραγματοποιείται τις τελευταίες εβδομάδες ο εφοδιασμός σε οπλισμό και έμψυχο υλικό του εμφυλίου στη Λιβύη κυρίως από την Τουρκία αλλά και από τη Ρωσία , σύμφωνα με δημοσίευμα του Φιλελεύθερου .

Η Μόσχα από καιρό χρησιμοποιεί βάσεις της στη Συρία, ως ενδιάμεσο σταθμό για εφοδιασμό και ανεφοδιασμό των φίλιων δυνάμεων στη Συρία, με αριθμό πτήσεων πολεμικών μεταγωγικών αεροσκαφών κάθε εβδομάδα, αναφέρει το κυπριακό δημοσίευμα.

Ωστόσο, η μεγαλύτερη, τακτική αερογέφυρα εφοδιασμού με πολεμοφόδια και βαρύ οπλισμό, αλλά και με σημαντικό αριθμό ισλαμιστών ανταρτών από τη Συρία υλοποιείται από την Τουρκία, μέσω του Fir Λευκωσίας μετά που η Ελλάδα αντέδρασε και περιόρισε σημαντικά τις εγκρίσεις για τη διέλευση τέτοιων πτήσεων μέσω του Fir Αθηνών. Εν μέσω πανδημίας και του εμπάργκο του ΟΗΕ το τελευταίο δεκαπενθήμερο η κυβέρνηση Ερντογάν, έχει εντείνει σημαντικά τη δραστηριότητα αυτή.

Αξίζει να σημειωθεί ότι, μέσω του Fir Λευκωσίας, η Τουρκία παραβιάζει αποφάσεις του ΟΗΕ για να βοηθά τις δυνάμεις που υποστηρίζει στη Λιβύη, με ένα από τους κύριους στόχους της στήριξης αυτής να είναι η παράνομη διεκδίκηση τμημάτων των ΑΟΖ Κύπρου και Ελλάδας σε συνεργασία με τις εκεί φιλοτουρκικές δυνάμεις. Όπως αναφέρει ο Φιλελεύθερος, καταγράφονται καθημερινές πτήσεις μεταγωγικού τύπου Il-76TD με εγγραφή 5A-POL που ανήκει στην πολεμική αεροπορία του «κυβερνητικού» στρατού της Λιβύης, όπως και αεροπλάνου τύπου Airbus A300B4-622R με νηολόγιο T7-ASK, που ναυλώνεται μέσω εταιρείας με έδρα στον Άγιο Μαρίνο, πετούν από Κωνσταντινούπολη μέσω του Fir Λευκωσίας προς τη Λιβύη.

Το απόγευμα της περασμένης Πέμπτη, όλες οι δυνάμεις της ανατολικής και κεντρικής Μεσογείου τέθηκαν σε συναγερμό όταν στο Fir Λευκωσίας εισήλθαν από την Τουρκία σχεδόν ταυτόχρονα πέντε πολεμικά αεροσκάφη και συγκεκριμένα τρία Boeing KC-135R (με νηολόγιο 62-6567, 57-2609, 60-2306), ένα Boeing E-7T (13-001) και ένα Lockheed C-130E (63-13188), τα οποία αφού έφτασαν στο νοτιοδυτικό τμήμα του Fir κατευθύνθηκαν προς τη Λιβύη.

Εξάλλου, την Τρίτη, οι δυνάμεις του στρατηγού Χαφτάρ, δημοσιοποίησαν σειρά από βίντεο, με ισλαμιστές που αιχμαλώτισαν τις τελευταίες μέρες, στα οποία οι Σύροι ισλαμιστές αιχμάλωτοι ομολογούν ότι μισθοδοτήθηκαν από την Τουρκία και συγκεντρώθηκαν στη Μισράτα, απ' όπου μεταφέρθηκαν στην Κωνσταντινούπολη και από εκεί μεταφέρθηκαν με πολιτικά αεροπλάνα των Λιβυκών Αερογραμμών στη Λιβύη για να πολεμήσουν υπέρ των φιλοτουρκικών δυνάμεων. Και αυτές οι πτήσεις περνούν καθημερινά πλέον από το Fir Λευκωσίας.

Η Κυπριακή Δημοκρατία, σύμφωνα με τα στοιχεία που συνέλεξε ο Φιλελεύθερος αντιμετωπίζει τις πτήσεις αυτές που αφορούν μεταφορά πολεμικού υλικού σε περιοχή που επιβάλλονται απαγορευτικά μέτρα από τον ΟΗΕ, με τη συνήθη διαδικασία υπερπτήσεων.